Morten Bødskov (S), 2024-11-19:
Der vil være en række aktiviteter, som jeg selv deltager i.
Og så er det, som også Dansk Folkepartis ordfører sagde, noget, som jo også i særlig grad vil blive taget godt imod i de områder af landet, hvor man kan sige at iværksættermiljøet måske ikke typisk har fodfæste.
Det understøtter vi jo så også, som Dansk Folkepartis ordfører rigtigt nok sagde, ved at reservere 1 mia. kr. af de garantipenge, som EIFO også stiller til rådighed som en del af aftalen.
Så det korte svar er: debat og aktiviteter.
Man ved jo snart ikke, hvad man skal sige, når man både bliver rost af Enhedslisten og af Dansk Folkeparti, men tusind tak for det.
Nu har jeg været kandidat for Socialdemokratiet i Rødovre-Herlev-kredsen i 25 år, så på et eller andet tidspunkt måtte det jo komme, og det er så i dag.
Det er jeg utrolig glad for, men det skal ikke være til mig, roserne falder.
Det er et fantastisk lovforslag, vi har med at gøre her, og det var en rigtig god aftale, vi fik lavet, da vi fik lavet den, kan man roligt sige, historiske aftale omkring bedre vilkår for iværksætteri.
Tusind tak for bemærkningerne til lovforslaget og den meget positive modtagelse.
Vi er enige om, at Danmark skal være et iværksætterland i verdensklasse.
Vi er et lille land, men som vi ved, er der rigtig mange store idéer, og vores iværksættere løber forrest, når idéer skal vokse sig til virksomheder.
De skaber nytænkende virksomheder, de skaber morgendagens teknologier, de skaber fremtidens arbejdspladser, og ja, der er ingen som helst tvivl om, at dansk økonomi i høj, høj grad er båret af iværksætteri og innovation.
Men det er ikke nogen smal sag at blive, om man vil, det næste LEGO, Novo Nordisk eller Vestas.
Det kræver, som vi alle sammen ved, en kæmpe, kæmpe indsats, og det er vores opgave at sikre de bedst mulige vilkår, både for opstart, for drift og for vækst af virksomheden.
Med iværksætteraftalen gav vi danske iværksættere og dansk iværksætteri den største saltvandsindsprøjtning i nyere tid og med en bred opbakning fra Folketinget.
Det var, som også den konservative ordfører sagde, faktisk en både flot og stor dag, da vi præsenterede iværksætteraftalen.
Nu sætter vi jo som sagt så handling bag de ord, og med lovforslaget tager vi to store skridt i den rigtige retning.
Iværksætteri kræver kapital, men lige nu kan det være svært for iværksættere at skaffe den nødvendige finansiering.
Ejer man et anpartsselskab, har man ikke mulighed for at sælge sine ejerandele frit til offentligheden, men vi ved, at det fremmer iværksætteri, når man kan byde så mange små investorer ind i sin virksomhed, som man kan, og investorer, der typisk jo også kan være mere risikovillige.
Derfor foreslår vi nu med forslaget her at ophæve det forbud.
For det første vil lovforslaget give både eksisterende og nye anpartsselskaber helt nye muligheder for som sagt at rejse kapital.
Det sætter skub i væksten, når det går godt, og i mindre gode tider hjælper det med at holde selskaber oven vande.
Det åbner for finansiering til at få den nye idé sat i søen – en idé, der som sagt kan blive den næste danske erhvervssucces.
Det kan også give den lille købmand chancen for at komme på højkant igen med hjælp fra lokalsamfundet.
For det andet foreslår vi så også at halvere kapitalkravet til at stifte et anpartsselskab.
Det betyder, at en iværksætter kun skal lægge 20.000 kr. for at stifte et anpartsselskab.
Før var det som sagt 40.000 kr.
Det gør det lettere i opstarten, hvor det jo, som vi ved, kan være særlig svært at skaffe den nødvendige kapital.
Men ved at beholde kapitalkravet sikrer vi også, synes regeringen, og det drøftede vi også i kredsen, en seriøsitet fra iværksætternes og investorernes side, når der skal stiftes et selskab.
Det skaber en sund balance, hvor kreditorer kan føle sig trygge og risikoen for svindel mindskes, samtidig med at vi skaber gode vilkår for iværksætterne.
Som sagt og samlet set tager vi jo så to vigtige skridt her i dag.
Jeg er glad for den brede opbakning.
Vi styrker hele det eksisterende erhvervsliv med de initiativer, vi søsætter i dag, og vi holder vores ord fra aftalen, nemlig at Danmark skal være et iværksætterland i verdensklasse.
Med de ord og den positive modtagelse ser jeg frem til den videre behandling af lovforslaget i Folketingets Erhvervsudvalg.